作者:趙文
標題:疏影
內容:寒泉濺雪，有環佩隱隱，飛度霜月。易水風寒，壯士悲歌，關山萬里離別。楊花浩蕩晴空轉，又化作、雲鴻霜鶻。耿石壕，夜久無言寂歷，如聞幽咽。雲谷山人老矣，江空又歲晚，相對愁絕。玉立長身，自是胎仙，舞我黃庭三疊。人間只慣丁當字，妙處在、一聲清拙。待明朝、試拂菱花，老我一簪華髮。